פירוש נוסף ערך זה עוסק בחברה ישראלית להשקיה. אם התכוונתם למשמעות אחרת, ראו נטפים (פירושונים).

**נטפים** היא חברת ישראלית המייצרת טפטפות, ממטירים, וטכנולוגיות מתקדמות לניטור, בקרה ואוטומציה של הגידול (CMT) - לחקלאות, לגינון ולכרייה. החברה הוקמה בקיבוץ חצרים בשנת 1965 והייתה בין חלוצי ההשקיה בטפטוף. לחברה 29 חברות-בנות, 17 מפעלי ייצור ו-4,300 עובדים ברחבי העולם. 

החברה נמצאת בבעלות משותפת של אורביה (שנקראה בעבר מקסיכם) (80%) וקיבוץ חצרים (20%). נטפים שולטת ביותר מ-30% משוק ההשקיה בטפטוף העולמי. מפעל "נטפים" הוא הגדול במפעלי התעשייה הקיבוצית. מנכ"ל החברה הוא גבי מיודובניק.

היסטוריה
--------

שמחה בלאס (מימין) עם אורי ורבר, 1965
בשנים 1959–1966 קידם מהנדס המים שמחה בלאס את השימוש בשיטת ההשקיה בטפטוף, ויחד עם בנו ישעיהו, שהמציא טפטפות חדשות ופורצות דרך לזמנו, עסק בפיתוחן, בניסוין ובהחדרתן לשוק החקלאי בארץ וגם בעולם. בשנת 1959 הותקנה מערכת ניסיונית ראשונה של השקיה בטפטוף, ובשנים הבאות פותחה השיטה ושוכללה והגיעה להיקף מסחרי. ב-12 ביוני 1965 הציג גזבר קיבוץ חצרים, אורי ורבר, את הרעיון בפני אספת הקיבוץ, וב-8 באוגוסט 1965 חתמו שמחה בלאס ובנו ישעיהו על הסכם עם קיבוץ חצרים בדבר הקמת חברה משותפת, "נטפים", אליה העבירו את כל הידע, את זכויות השימוש בפטנטים ואת מערכות הייצור והשיווק של הטפטפות שהוקמו על ידם. חברת "נטפים" החלה לפעול למעשה ב-1 בינואר 1966, ואורי ורבר מונה למנהלה הראשון. 

המפעל הוקם במבנה קטן של הנגרייה הישנה של הקיבוץ, בהשקעה מזערית, עם מכונת הזרקה אחת וטנדר אחד. ורבר גייס לעבודה מספר קטן של עובדים, בהם מהנדס המכונות דני רטר (שבנה את מכונת הטפטוף הראשונה), והמתכנן צביקי קרן. קרן למד מבלאס את כל פרטי השיטה, והקים במפעל מחלקת תכנון וכן מחלקה למתן שירות ללקוח בשדה. הלקוח הראשון שהזמין את הטפטפות היה מושב בני עטרות. ראשוני המפעל - ורבר, רטר וקרן - הטמינו בעצמם את מערכת הטפטוף בשדות המושב. על פי עדויות חברי המושב, המערכת פעלה במושב במשך כשלושים שנה.

"נטפים" לוותה במשך מספר שנים על ידי שמחה בלאס ובנו. לאחר זמן רכש קיבוץ חצרים את חלקו של בלאס ב"נטפים", ומאוחר יותר גם את חלק בנו. המוטיבציה הראשונית של בלאס לעסוק בטפטפות הייתה החיסכון במים, אולם כבר בשנות ה-60 הראשונות, התברר שיתרונות ההשקיה בטפטוף גדולים הרבה יותר. יישום השיטה גרם למהפכה עולמית בשיטות ההשקיה והדישון בחקלאות, והוביל לחיסכון במים ולהגדלת היבולים.

בשנת 1966: הציגה "נטפים" את הטפטפות המסחריות הראשונות בעולם. בשנת 1970 החלה לייצא לחו"ל. בשנת 1978 הציגה "נטפים" את הטפטפות הראשונות בעולם עם ויסות לחצים (PC). בשנת 2007 הציגה "נטפים" את הטפטפות הראשונות בעולם בספיקה נמוכה.

בשנת 1981 הקימה נטפים בארצות-הברית את החברה-הבת הבינלאומית הראשונה שלה - NII. כיום מעסיקה נטפים יותר מ-4,000 עובדים ב-29 חברות-בת וב-17 מפעלי ייצור ברחבי העולם.

בשנת 1987 הוענק לחברה פרס קפלן.

בשנת 2013 זכתה "נטפים" בפרס סטוקהולם של תעשיית המים על תרומתה לניהול מים בר-קיימא (SIWI Laureate)

נטפים מעורבת בכמה יוזמות גלובליות בתחום הקיימות. היא חברה בארגון "מנדט המים" של האו"ם (CEO Water Mandate) ובאמנת "גלובל קומפקט" של האו"ם (Global Compact).

מוצרים
------

"נטפים" מייצרת מערכות השקיה בטפטוף וטכנולוגיות מים נוספות במטרה להגדיל את תפוקת היבולים ולשפר אותם, תוך שימור איכות והמים וכמותם, ושמירה על פוריות האדמה. מוצרי החברה נועדו לספק אמצעים להשקיה יעילה ולבקרה למגוון רחב של גידולי שדה באזורים מגוונים מבחינה טופוגרפית ובתנאי אקלים שונים. במקביל מייצרת נטפים מערכת השקיה בלחץ נמוך, המהווה פתרון לאזורים שבהם לחץ המים או תשתית החשמל אינם מאפשרים שימוש במערכות בלחץ גבוה. פיתוח זה יאפשר להפיץ את מערכות ההשקיה בטפטוף באזורים חקלאיים נוספים.

|  |
| --- |
| * טפטפת ננעצת לא מווסתתטפטפת ננעצת לא מווסתת
* השקיה בטפטפות יונירעםהשקיה בטפטפות יונירעם
* טפטפת יונירעםטפטפת יונירעם
 |

בעלות
-----

משרדי נטפים בקיבוץ חצרים
בשנת 1973 הכניסה נטפים את השותף הראשון בחברה, קיבוץ מגל השוכן בצפון השרון, ובשנת 1978 נוסף השותף השני - קיבוץ יפתח השוכן בגליל העליון. נטפים חצרים, מגל ויפתח התמזגו ב-1998 לחברה בשם נטפים (ACS) בע"מ. בשנת 2006 רכשו מרקסטון קפיטל גרופ וקרן טנא 20% מחברת נטפים. בשנת 2011 רכשה קרן פרמירה (Permira) נתח שליטה בנטפים. בעקבות רכישה זו הייתה נטפים בבעלות משותפת של קרן פרמירה (61%), קיבוץ חצרים (33%) וקיבוץ מגל (6%). ב-2016 החלה קרן פרמירה בהליך למכירת חלקה בנטפים. ב-2017 רכשה חברת מקסיכם (כיום קרויה "אורביה") המקסיקנית 80% מהבעלות בחברה עבור יותר מ-1.5 מיליארד דולר. מקסיכם רכשה את כלל האחזקות של קרן פרמירה וקיבוץ מגל, וחלק מאחזקות קיבוץ חצרים.

לקריאה נוספת
------------

* שמחה בלאס, **מי מריבה ומעש**, הוצאת מסדה, 1973
* גלית חמי וסופי שולמן, **להמציא כל בוקר מחדש - סיפורה של החדשנות הישראלית**, ידיעות ספרים, 2018, הפרק "מים שקטים חודרים עמוק", עמ' 92–97

קישורים חיצוניים
----------------

ויקישיתוף מדיה וקבצים בנושא **נטפים** בוויקישיתוף
* 

* אתר האינטרנט הרשמי של נטפים
* אתר נטפים ישראל
* נטפים - סיפור הצלחת ההשקייה בטפטוף, מעריב, 31 באוקטובר 1979 קישור המכיל תוכן פרסומי, מוטב להחליפו במקור אחר. להסבר נוסף ראו {{קישור פרסומי}} **פרסומי**
* אתר למנויים בלבד אורה קורן, מערכת השליטה והבקרה של כיפת ברזל הוטמעה במערכות ההשקיה של נטפים, באתר TheMarker‏, ‏28 בספטמבר 2016
* גולן חזני, נטפים חנכה מפעל ייצור ראשון בסין, באתר כלכליסט, 15 במאי 2016
* אתר למנויים בלבד מיכאל רוכוורגר, הפועלים מממן פרויקט השקיה של נטפים באתיופיה - בכ-200 מיליון דולר, באתר TheMarker‏, ‏6 במרץ 2016
* נטפים רוצה להתרחב: קיבלה מימון בהיקף של 2 מיליארד שקל, באתר גלובס, 4 במרץ 2015
* אריק בשן, חצרים חוגג 50 למפעל ההשקיה המצליח, באתר mynet‏ קיבוץ, 21 באפריל 2015
* אתר למנויים בלבד יורם גביזון, טיפה מרה // מה השתבש בעסקת נטפים, באתר TheMarker‏, ‏11 במרץ 2013
* עידו אפרתי, ותיקי חצרים מפקפקים בעסקת נטפים: "לא הקמנו את החברה כדי לעשות אקזיט", באתר TheMarker‏, 6 באוקטובר 2011
* נעמה סיקולר, טפטוף של מיליונים, באתר כלכליסט, 17 ביוני 2010
* "מקיבוץ חצרים למקסיקו-סיטי", רזי ברקאי בראיון בגלי-צה"ל עם המנהל הראשון של נטפים, אורי ורבר

הערות שוליים
------------

1. ↑  נטפים מתרחבת: רכשה חברה במרכז אמריקה, באתר גלובס, 25 בספטמבר 2016
2. ↑  הארץ, 10 מפעלי קיבוצים רשמו ב-2006 מחזור של יותר מ-100 מ' ד'; נטפים - ראשון, באתר TheMarker‏, 28 במאי 2007;  
Dun's 100, ‏Dun's 100: חברות התעשייה הקיבוצית המובילות בישראל, באתר גלובס, 29 ביוני 2016
3. ↑  גולן חזני, בתום חצי שנה: גבי מיודובניק נבחר למנכ"ל החדש של נטפים, באתר כלכליסט, 23 בינואר 2020
4. ↑  שמחה בלאס, **מי מריבה ומעש**, הוצאת מסדה, 1973, עמ' 351
5. ↑  "נטפים" הקימה חברת שיווק עצמאית בארה"ב, דבר, 7 בספטמבר 1981
6. ↑  ברכות לנטפים לזכיה בפרס קפלן, מעריב, 28 בספטמבר 1987
7. ↑  Stockholm Industry Water Award. "SIWI". Netafim, a pioneer and leading provider of drip and micro-irrigation technology worldwide, has been named the 2013 Stockholm Industry Water Award laureate.
8. ↑  UN CEO Water Mandate. "ceowatermandate". Endorsing Companies.
9. ↑  ענת שגב, נטפים: סיימה את 2005 עם רווח נקי של 100 מיליון שקל, באתר ביזפורטל‏, 20 במרץ 2006;  
עופר לוי, נטפים: רווח של 23 מיליון דולר מתוך הכנסות של 359 מיליון דולר, באתר nrg‏, 23 במאי 2006
10. ↑  גולן חזני, קרן פרמירה רוכשת את השליטה בנטפים לפי שווי של 850 מיליון דולר, באתר כלכליסט, 11 ביוני 2011
11. ↑  גולן חזני, קרן פרמירה מציעה את נטפים למכירה ב־1.5 מיליארד דולר, באתר כלכליסט, 19 בדצמבר 2016;  
גולן חזני, שש חברות ענק מתמודדות על רכישת נטפים, באתר כלכליסט, 14 ביוני 2017
12. ↑  גולן חזני, מקסיכם רוכשת כ-80% מנטפים תמורת 1.5 מיליארד דולר, באתר כלכליסט, 7 באוגוסט 2017